汗血马赋（以绝足方骋流汗如珠为韵）
王损之 (Tang)
异彼天马。生于远方。每流汗以津润。如成血以荧煌。所以名重騄骥。价高骕骦。骨腾肉飞。既挥红而沛艾。麟超龙翥。亦流汗以徜徉。当其武皇耀兵。贰师服猛。破大宛之殊俗。获斯马于绝境。由是辞远塞以俱来。望汉庭于遐骋。初疑霢霂。染瀚海之霜华。终讶淋漓。变榆关之霞影。及乎献阙之始。就驾之初。饰金羁而势如蹑影。排玉勒而态若凌虚。伯乐乍观。讶沾襟而沃若。王良载驭。惊溅袖以班如。观其步骤如流。驱驰若灭。恣馀力而耸跃。控中衢而夐绝。长鸣向日。𨇾蹀而色若渥丹。骧首临风。奋迅而光如振血。疾徐中节。羁刺如濡。流膺臆以飞赭。洒缨鬣以凝珠。雄姿泛彼。逸态濡于。映白驹之偫。皆疑失素。齐紫燕之匹。不可夺朱。卓彼奇姿。实为殊观。初溢腹而沾洒。终尽足而涣汗。此朱翼而表异。难并骏良。彼赤鬣以称奇。翻同款段。超腾莫及。迅疾难俦。遽赫如以浃洽。乍焕若以飞浮。傥遂越都。甚追风而更疾。如同过隙。似奔电以潜流。且其戢联翩。异蜷跼。材逾良骏。名失逸足。傥不弃于血诚。将八銮而齐躅。